## El Teatre Principal de Castelló rep la comèdia valenciana ‘Cinc minuts’

*** Últimes entrades a la venda per a la representació que tindrà lloc el dissabte 15 de febrer, a les 19:00 hores
* El Palau de Congressos de Peníscola projecta La infiltrada, guanyadora del Goya a la millor pel·lícula**

El Teatre Principal de Castelló, espai de l’Institut Valencià de Cultura, acull dissabte 15 de febrer, a les 19:00 hores, la representació de la comèdia *Cinc minuts.*

L’obra, de producció valenciana, és un treball de Jerónimo Cornelles, dirigida per Rafael Calatayud i interpretada pel mateix Cornelles acompanyat de Laura Useleti, guanyadora, pel seu paper en esta obra, del premi a la millor actriu en els Premis IVC 2024 a les Arts Escèniques Valencianes.

El Teatre Principal acull este drama amb tocs de comèdia que ens trasllada a una residència de majors. Laura Useleti interpreta la senyora Mompó, que escriu els records de la seua vida en el jardí de la residència on viu. Allí, mentres espera l’arribada de Rosa, una jove amiga que no sempre apareix quan la necessita, coincidirà amb Àngel, paper que representa Jerónimo Cornelles, un personatge enigmàtic que girarà la vetlada de manera inesperada.

Les últimes entrades a la venda estan disponibles en taquilla i en la web de l’[IVC](http://ivc.gva.es).

**El Palau de Congressos de Peníscola, amb el millor cine espanyol**

D’altra banda, el Palau de Congressos de Peníscola, espai de l’Institut Valencià de Cultura continua amb la seua aposta cinematogràfica. El dissabte 15 i el diumenge 16 de febrer, a les 19:00 hores, el Palau projecta *La infiltrada*, guanyadora del Goya a la millor pel·lícula.

La inquietant història, dirigida per Arantxa Echevarría, ens trasllada a l’Espanya de 1991. La protagonista de la pel·lícula és Mónica, acabada d’eixir de l’Acadèmia de Policia d’Àvila, que és reclutada per un alt comandament de la policia per a infiltrar-se en la banda terrorista ETA. Se n’anirà a viure a Sant Sebastià amb el nom d’Aranzazu Berradre. Després d’anys fingint aconseguirà establir contacte amb terroristes del comando Donosti.

A partir d’este moment comença la missió més difícil de la seua vida: anar informant els seus superiors mentres conviu amb dos terroristes que, si en algun moment sospiten d’ella, no dubtaran a assassinar-la.

La pel·lícula ha sigut una de les vencedores de l’última edició dels Premis Goya. A més del premi a la millor pel·lícula, *ex aequo* amb *El 47*, que també va es va poder vore en el Palau de Congressos de Peníscola, va aconseguir el Goya a la millor actriu protagonista per a carolina Yuste.

Les entrades per a esta projecció tenen un preu de 3 euros. Poden adquirir-se en taquilla i en la web de l’[IVC](http://ivc.gva.es).

Fecha: 13/02/2025